Наставна јединица бр. 72: **Оскар Давичо: *Хана*** (1. час обраде)

Датум реализације: 19. 3. 2020.

**О писцу:**

Оскар Давичо (1909‒1989) припада оном кругу песника између два рата, који су чинили језгро надреалистичког покрета, који је доминирао на српској књижевној сцени све до 1930. Када се покрет угасио, најактивнији међу њима прикључили су се лево оријентисаној књижевности и комунистичкој партији. Међу њима је био и Оскар Давичо.Написао је петнаестак књига песама, девет романа, две књиге есеја и једну књигу репортажа. Његова поезија је од почетка до краја остала особена, оригинална и модерна. Његове најбоље песме су ***Србија*** и ***Хана*.**

Лирски цилус „**Хана**” написао је и објавио 1939. године. Ова љубавна поема се састоји од шеснаест песама у којима мотиви варирају од **љубавних, па све до социјалних**. Ова поезија представља поезију живота у коме владају и мешају се снажна осећања и емоције.

**Прочитати** неколико песама из циклуса (1, 2, 9.).

На почетку овог циклуса **главна тема је љубав према Хани,** ћерки богатог трговца. Песник је опчињен њом. Његова љубав према њој је тако снажна да он не види ништа друго сем ње. Све док га љубав није обузела он је био усамљен и несрећан, али чим се љубав појавила она га усмерава и спасава од самоће. Он доживљава нова осећања која пре није искусио. Хану приказује као егзотичну, младу, снажну, поносну, страствену, заносну, прелепу жену.

Међутим, иако је реч о љубави, осећа се снажно наглашен **социјални мотив**: лирски субјект припада свету другачијем од Ханиног.

Он је човек без јасног места у друштву, сиромах. Она је кћер трговца, Јеврејина. Али, ту је одмах и емотивни моменат: трговац није срећан; он је удовац, дакле смрт му је нарушила животну равнотежу; бакалница му је крај гробља.

Међутим, његова очараност и љубав према њој се полако стишавају и песник се окреће ка неким другим мотивима. Он се окреће себи и свом статусу у друштву. У њему расте бунт и јављају му се **родољубљива осећања**. Љубав се поново јавља, али у виду протеста. Осећа патњу и бол за све претке који су крварили за своју земљу.

**\*\*\*Задатак**: Прочитајте песме из овог циклуса које сам вам навела (1, 2, 9.), неке од песама имете у Читанци, ко нема Читанку, текстове песама нек потражи на линку: <https://www.poezijasustine.rs/2017/08/oskar-davico-hana.html>. Када прочитате песме из овог циклуса, покушајте да анализирате сваку од песама **укратко** (неколико реченица) и обратите пажњу на **стислке фигуре** које се јављају у свакој од песама. Поред стиха у ком запажате стилску фигуру, напишите о којој стилској фигури се ради. Све то послаћете ми у Word-u на имејл адресу: starcevic.sanja@esloznica.rs . Уколико имате неких недоумица, пишите ми на наведену имејл адресу.